### Beslutning

Taget til efterretning.

### Sagsfremstilling

### Resume og sagens baggrund

Administrationen skal give Teknik- og Miljøudvalget en orientering hvert halve år om omfanget af sager indenfor flexboligordningen, jf. administrationsgrundlaget for flexboliger godkendt af Kommunalbestyrelsen den 20. december 2017. Sagen giver en orientering om antallet af henvendelser om flexboligtilladelser for både 1. og 2. halvår 2021.

### Indstillinger

Chefen for Plan, Byg og Miljø indstiller, at orienteringen tages til efterretning.

### Behandling

Teknik- og Miljøudvalget.

### Sagsfremstilling

En flexboligtilladelse indebærer, at kommunen meddeler samtykke til, at en helårsbolig benyttes til fritidsformål og senere kan vende tilbage til helårsbeboelse. En flexboligtilladelse følger ejendommen. Tilladelsen er gældende fra meddelelsestidspunktet og til det tidspunkt, hvor boligen igen er i benyttelse som helårsbolig.

Siden vedtagelsen af det gældende administrationsgrundlag har Kalundborg Kommune haft en mindre restriktiv praksis for, hvor der meddeles flexboligtilladelse. Før vedtagelsen af det gældende administrationsgrundlag var det kun muligt at meddele flexboligtilladelse til ejendomme i landzonen udenfor de rammelagte landsbyer og på øerne. I dag er det kun i sommerhusområder, erhvervsområder og i de fem centerbyer (Kalundborg, Høng, Gørlev, Svebølle og Ubby-Jerslev), samt i Ulstrup for resten af 2021 (jf. TMU-møde 8. april 2021), at der ikke meddeles flexboligtilladelse.

Nedenstående tabel viser en opgørelse for 1. og 2. halvår 2021 for det samlede antal henvendelser, herunder antal flexboligtilladelser og hhv. positive og negative forhåndstilkendegivelser. Til sammenligning er vist tilsvarende tal for 1. og 2. halvår i 2020, 2019 og 2018.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Flexboliger - opgørelse | 1. halvår 2018 | 2. halvår 2018 | 1. halvår 2019 | 2. halvår 2019 | 1. halvår 2020 | 2. halvår 2020 | 1. halvår 2021 | 2. halvår 2021 |
| Henvendelser i alt | 52 | 44 | 55 | 35 | 71 | 75 | 80 | 92 |
| Tilladelser i alt | 14 | 12 | 17 | 7 | 13 | 18 | 19 | 18 |
| Forhåndstilkendegivelser – positivt tilsagn | 31 | 21 | 27 | 21 | 41 | 39 | 44 | 47 |
| Forhåndstilkendegivelser – negativt tilsagn | 11 | 7 | 7 | 7 | 16 | 18 | 16 | 13 |
| Uafklarede | - | - | - | - | - | - | - | 12 |

Som det fremgår af tabellen, er antallet af henvendelser og tilkendegivelser i både 1. og 2. halvår 2021 steget en smule i forhold til 2020, 2019 og 2018. Antallet af henvendelser er steget ca. 77 % mellem 1. halvår 2018 og 2. halvår 2021. Hertil ses en interesse særligt fra 1. halvår 2020 og frem til i dag, hvilket sandsynligvis kan tilskrives den generelt stigende interesse for fritidsboliger i perioden.

Tendensen er, at der generelt er sket en stigning i antallet af henvendelser, hvor selve antallet af meddelte tilladelser generelt følger denne stigning. Andelen af forhåndstilkendegivelser (både positive og negative tilsagn) har fulgt denne generelle stigning. Hvis de mange positive forhåndstilkendegivelser blot forbliver forespørgsler, forventes antallet af flexboligtilladelser ikke at være væsentligt anderledes end de forgangne år.

### Økonomiske konsekvenser

Ingen.